HASSELBERG: Hver fjerde landmand i Slesvig-Holsten er aktiv på Facebook og andre sociale medier. Det viser en opgørelse fra delstatens landboforening.

Som alle andre bruger også landmændene de digitale platforme til at fortælle om større og mindre begivenheder fra hverdagen. Men de gør naturligvis også reklame for deres erhverv og bedrifter. Det kan udløse ekstremt had.

- Jeg ville ønske, I blev voldtaget og jeres børn hakket i stykker til kød. Den bizarre besked fik den unge, kvindelige gårdejer Agnes Greggersen fra Hasselberg sydøst for Flensborg på Facebook fortæller mediehuset SHZ.

På ganske kort tid modtog hun 1700 udelukkende hadefulde kommentarer. Forklaringen: Hun havde uploaded en kort video af en dreng, der drak et glas mælk, mens han stod ved siden af en kalv.